wickkiey/tamil-wikipedia-chunked huggingface dataset:
# ஜெசிகா பெல் (எழுத்தாளர்)

## சுயசரிதை

ஜெசிகா பெல் ஆத்திரேலியாவின் மெல்போர்னில் பிறந்தார். இவரது பெற்றோர்களான எரிகா பாக் மற்றும் திமெட்ரி விளாஸ் இருவரும் *ஏப் தி க்ரை* மற்றும் ஹார்ட் காண்டி என்ற இரண்டு ஆத்திரேலிய இண்டி ராக் இசைக்குழுக்களின் நிறுவனர்கள் ஆவர்.
# ஜெசிகா பெல் (எழுத்தாளர்)

## இசைக்குழு

1998 இல், ஜெசிகா படித்த பள்ளியின் இசைக்குழு, மாநில அளவில் நடந்த இறுதிப் போட்டிக்குச் சென்றது. 1999 இல் இசைக்குழு மெல்போர்ன் பல்கலைக்கழக தேசிய வளாக இசைக்குழு போட்டியில் பங்கேற்று மாநிலத்தில் மூன்றாவது பரிசை வென்றது. 2003 இல், கெசிகா பெல் கிரேக்கத்திற்குச் சென்றபோது இசைக்குழு தனித்தனியே பிரிந்தது.
# ஜெசிகா பெல் (எழுத்தாளர்)

## எழுத்துப்பணி

ஜெசிகா டீக்கின் பல்கலைக்கழகத்தில் சேர்ந்து இளங்கலைப் பட்டத்தை முடித்தார். மேலும் 2005 ஆம் ஆண்டில் ஏதென்சில் ஆங்கில மொழி கற்பித்தல் புத்தக ஆசிரியராகவும் எழுத்தாளராகவும் தனது முதல் வேலையைப் பெற்றார்.  
அப்போதிருந்து, *பியர்சன் எஜுகேஷன்*, *மேக்மில்லன் எஜுகேஷன்*, *எஜுகேஷன் ஃபர்ஸ்ட்* மற்றும் *ஹார்பர் காலின்ஸ்*, மற்றும் *இஎல்டி* ஆகிய புத்தக வெளியீட்டு நிறுவனங்களில் சுயாதீனமாகப் பணியாற்றினார்.  
2005 மற்றும் 2008 க்கு இடையில், *ஒனிடா* (2006) மற்றும் *ஹோலி கோலைட்லி* (2006, 2008 ) ஆகியோரின் உதவியுடன் ஜெசிகா தனது சொந்தப் பெயரில் கிரேக்கத்தில் தனிக் கலைஞராகத் தொடர்ந்து நிகழ்த்தினார். 2008 ஆம் ஆண்டில், தனது எழுத்தில் கவனம் செலுத்தத் தொடங்கினார். மேலும் 2011 ஆம் ஆண்டில் *ஸ்ட்ரிங் பிரிட்ஜ்* என்ற தனது முதல் புதினத்தை *லக்கி பிரஸ்* என்ற பதிப்பகம் மூலம் வெளியிட்டார். புத்தகம் வெளியான ஒரு வருடத்திற்குள் பதிப்பகம் மூடப்பட்டது. பின்னர், ஜெசிகா தனது சுய-வெளியீட்டில் இறங்கினார். அதன் பின்னர் எழுத்தாளர், வெளியீட்டாளர் மற்றும் புத்தக அட்டை வடிவமைப்பாளராக பணியாற்றினார். 2017 ஆம் ஆண்டில், ஜெசிகா பெல் தனது சொந்த படைப்புத் திட்டங்கள் மற்றும் வணிகங்களில் கவனம் செலுத்துவதற்காக தான் கடைசியாக பணியாற்ரிய *இஎல்டி* என்ற பதிப்பகத்திலிருந்து வெளியேறினார்.
# மலேசிய அரசி

**மலேசிய அரசி** (ஆங்கிலம்: *Queen of Malaysia*; மலாய்: *Raja Permaisuri Agong*; ஜாவி: راج ڤرمايسوري اݢوڠ) என்பவர் மலேசிய அரசியலமைப்பின் கீழ் மலேசிய மாமன்னராகப் பொறுப்பு வகிக்கும் மாட்சிமிகு மலேசிய பேரரசரின் துணைவியார் ஆவார்.  
1957-ஆம் ஆண்டு, பிரித்தானியாவிடம் இருந்து மலாயா கூட்டரசு தன்னுரிமை பெற்ற போது, மலேசிய அரசர் பதவி உருவாக்கப்பட்டது. அரச அமைப்புக்கு உட்பட்ட ஒரு முடியரசு நாடான மலேசியாவில், மாமன்னராகத் தேர்வு செய்யப்பட்ட ஓர் அரசர், மலேசிய நாட்டின் அரசத் தலைவர் ஆகிறார். மலேசிய அரசியலமைப்பின் கீழ் அவரின் துணைவியார் மலேசிய நாட்டின் பேரரசியாக அறியப்படுகிறார்.
# மலேசிய அரசி

## பொது

மலேசியாவின் பேரரசியை *மாட்சிமிகு இராஜா பரமேசுவரி அகோங்* (ஆங்கிலம்: *Her Majesty The Raja Permaisuri Agong*; மலாய்: *Kebawah Duli Yang Maha Mulia Raja Permaisuri Agong*) என்று அழைப்பது வழக்கம். 'பரமேசுவரி' எனும் சொல், சமசுகிருத மொழிச் சொல்லான 'பரமேஸ்வரி' (*परमेश्वरी*) எனும் சொல்லில் இருந்து பெறப்பட்டது.  
2024 சனவரி மாதம், மலேசிய அரசியை அழைக்கும் மரியாதை அழைமொழி **மாட்சிமிகு இராஜா பரமேசுவரி அகோங்** என மாற்றம் செய்யப்பட்டது.
# மலேசிய அரசி

## பொது

### அழைக்கும் முறைப்பாடு

மலேசியப் பேரரசியை மரியாதையாக அழைக்கும் முறைப்பாடு, மலேசியாவில் மிகுந்த அக்கறையுடன் கவனத்தில் எடுத்துக் கொள்ளப்படுகிறது. பேரரசியை அழைக்கும் முறைகள்:  
- தமிழ்: **மாட்சிமிகு**
- மலாய்: **துவாங்கு** (*Tuanku*)
- ஆங்கிலம்: **மாட்சிமிகு** (*Her Majesty*)
# மலேசிய அரசி

## பொது

### மலேசிய அரசர்

மலேசியாவின் ஒன்பது மாநிலங்களின் பரம்பரை ஆட்சியாளர்களிடையே ஒவ்வோர் ஐந்து ஆண்டுகளுக்கும் ஒரு முறை ஒருவர் மலேசிய பேரரசராக தேர்ந்தெடுக்கப்படுகிறார். ஓர் ஆட்சியாளர் யாங் டி பெர்துவான் அகோங் எனும் பேரரசராகத் தேர்ந்தெடுக்கப்பட்டால், அவரின் மனைவியும் மலேசிய அரசியலமைப்பின் கீழ் இராஜா பரமேசுவரி அகோங் எனும் மலேசிய அரசியார் ஆகிறார்.  
இராஜா பரமேசுவரி அகோங் எனும் பட்டத்தை வைத்திருப்பவர் ஒவ்வோர் ஐந்து ஆண்டுகளுக்கும் ஒரு முறை மாறுகிறார். இருப்பினும் இந்த மாற்றம் மலேசிய பேரரசரின் மரணம் அல்லது பதவித்துறப்பு நடைபெற்ற பின்னரும் நிகழலாம்.
# மலேசிய அரசி

## பொது

### மலேசிய அரசியலமைப்பில் பேரரசி

இராஜா பரமேசுவரி அகோங்கிற்கு (மலேசிய அரசி) மலேசியாவின் அரசியலமைப்பில் குறிப்பிடப்பட்ட பங்குகள் எதுவும் இல்லை. மலேசிய பேரரசருடன் அதிகாரப்பூர்வ நிகழ்ச்சிகள் மற்றும் வெளிநாட்டு அரசு பயணங்களில் கலந்து கொள்வார். அத்துடன் மலேசியாவிற்கு வருகை தரும் வெளிநாட்டுத் தலைவர்கள்; மற்றும் அவர்களின் துணைவியார்களுக்கு வழங்கப்படும் விருந்தளிப்பு நிகழ்ச்சிகளில் பேரரசியார் கலந்து கொள்வார்.  
மலேசிய அரசியலமைப்பின் 34-ஆவது பிரிவு; மலேசிய அரசி எந்தவொரு நியமனப் பொறுப்புகள் வகிப்பதையோ அல்லது எந்தவொரு வணிக நிறுவனத்திலும் தீவிரமாக ஈடுபடுவதையோ தடைசெய்கிறது. இருப்பினும், மலேசிய அரசிக்கு சட்டப்பூர்வமாக ஆண்டு ஊதியம் மற்றும் படிச்செலவுகள் வழங்கப்படுகின்றன. அவரின் செலவுகள் அனைத்தையும் மலேசிய அரசு ஏற்றுக் கொள்கிறது.  
மலேசிய பேரர என்ற பட்டத்தை வைத்திருப்பவரின் கணவர் இறந்துவிட்டால், மத்திய அரசிடமிருந்து ஓய்வூதியம் பெறும் தகுதியைப் பெறுகிறார்.
# மலேசிய அரசி

## மலேசிய அரசிகளின் பட்டியல்

| - | 1 (I) | நெகிரி செம்பிலான் அரசி துவாங்கு குர்சியா | 31 ஆகஸ்டு 1957 | 1 ஏப்ரல் 1960 | நெகிரி துவாங்கு அப்துல் ரகுமான் |  |
| --- | --- | --- | --- | --- | --- | --- |
| 2 (II) | சிலாங்கூர் சுல்தானா அம்புவான் ஜெம்மா | 14 ஏப்ரல் 1960 | 1 செப்டம்பர் 1960 | சிலாங்கூர் இசாமுடின் ஆலாம் சா |  |  |
| 3 (III) | பெர்லிஸ் அரசி பட்ரியா | 21 செப்டம்பர் 1960 | 20 செப்டம்பர் 1965 | பெர்லிஸ் துவாங்கு சையது புத்ரா |  |  |
| 4 (IV) | திராங்கானு சுல்தானா இந்தான் சகரா | திராங்கானு | 21 செப்டம்பர் 1965 | 20 செப்டம்பர் 1970 | திராங்கானு இசுமாயில் நசிருடின் சா |  |
| 5 (V) | கெடா சுல்தானா பகியா | 21 செப்டம்பர் 1970 | 20 செப்டம்பர் 1975 | கெடா சுலதான் அப்துல் ஆலிம் |  |  |
| 6 (VI) | கிளாந்தான் சுல்தானா சைனாப் | 21 செப்டம்பர் 1975 | 29 மார்ச் 1979 | கிளாந்தான் சுல்தான் யகயா பெட்ரா |  |  |
| 7 (VII) | பகாங் சுல்தானா அம்புவான் | 26 ஏப்ரல் 1979 | 25 ஏப்ரல் 1984 | பகாங் சுல்தான் அகமட் சா |  |  |
| 9 (IX) | பேராக் சுல்தானா பரமேசுவரி பைனுன் | 26 ஏப்ரல் 1989 | 25 ஏப்ரல் 1994 | பேராக் சுல்தான் அசுலான் சா |  |  |
| 10 (X) | நெகிரி செம்பிலான் அம்புவான் நசிகா | 26 ஏப்ரல் 1994 | 25 ஏப்ரல் 1999 | நெகிரி செம்பிலான் துங்கு ஜாபார் |  |  |
| 11 (XI) | சிலாங்கூர் சுல்தானா சித்தி ஆயிசா | 26 ஏப்ரல் 1999 | 21 November 2001 | சிலாங்கூர் சுல்தான் சலாவுடீன் |  |  |
| 12 (XII) | பெர்லிஸ் அரசி துங்கு பவுசியா | 13 டிசம்பர் 2001 | 12 டிசம்பர் 2006 | பெர்லிஸ் இராஜா சிராஜுடீன் |  |  |
| 13 (XIII) | திராங்கானு சுல்தானா நூர் சகிரா | திராங்கானு | 13 டிசம்பர் 2006 | 12 டிசம்பர் 2011 | திராங்கானு சைனல் ஆபிதீன் |  |
| 14 (XIV) | கெடா சுல்தானா அஜா அமீனா | 13 டிசம்பர் 2011 | 12 டிசம்பர் 2016 | கெடா சுலதான் அப்துல் ஆலிம் |  |  |
| 15 (XV) | கிளாந்தான் சுல்தான் ஐந்தாம் முகமது |  |  |  |  |  |
| 16 (XVI) | பகாங் சுல்தானா துங்கு அசிசா | 31 சனவரி 2019 | 30 சனவரி 2024 | பகாங் சுல்தான் அப்துல்லா |  |  |
| 17 (XVII) | ஜொகூர் சுல்தானா சரித் சோபியா | ஜொகூர் | 31 சனவரி 2024 | **Incumbent** | ஜொகூர் சுல்தான் இப்ராகிம் இசுகந்தர் | } |  
:1. <small>கெடா சுலதான் அப்துல் ஆலிம் இரண்டு முறை ஆட்சி செய்த ஒரே பேரரசர் ஆவார்.</small>  
:2. <small>கிளாந்தான் சுல்தான் ஐந்தாம் முகமது, பேரரசியார் இல்லாமல் ஆட்சி செய்தார். ஏனெனில் அவரின் மனைவி சுல்தானா நூர் டயானா பெட்ரா 2022 வரை கிளாந்தானின் சுல்தானாவாக அறிவிக்கப்படவில்லை. சனவரி 2019-இல் சுல்தான் ஐந்தாம் முகமது பதவி விலகுவதற்கு சற்று முன்பு, அவர் ஒசானா ஓவோடினா என்பரை மணந்தார் என்று தெரிவிக்கப்பட்டது. இருப்பினும் திருமணம் அதிகாரப்பூர்வமாக ஒப்புக் கொள்ளப்படவில்லை; மற்றும் ஓவோடினா அவரின் மனைவியாக அங்கீகரிக்கப்படவில்லை.</small>
# பொட்டாசியம் டெட்ராபுளோரோ நிக்கலேட்டு

**பொட்டாசியம் டெட்ராபுளோரோ நிக்கலேட்டு** (*Potassium tetrafluoronickelate*) என்பது K<sub>2</sub>NiF<sub>4</sub> என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். பொட்டாசியம், நிக்கல், புளோரின் ஆகிய தனிமங்கள் சேர்ந்து இச்சேர்மம் உருவாகிறது.
# பொட்டாசியம் டெட்ராபுளோரோ நிக்கலேட்டு

## தயாரிப்பு

நிக்கல்(II) புளோரைடு, பொட்டாசியம் புளோரைடு மற்றும் பொட்டாசியம் பைபுளோரைடு ஆகியவற்றின் கலவையை உருக்கி பொட்டாசியம் டெட்ராபுளோரோ நிக்கலேட்டு தயாரிக்கப்படுகிறது.
# பொட்டாசியம் டெட்ராபுளோரோ நிக்கலேட்டு

## இயற்பியல் பண்புகள்

2.006 Å பிணைப்பு நீளம் கொண்ட Ni-F பிணைப்பு எண்முக (உயர் சுழல்) Ni மையங்களைக் கொண்டுள்ளது. இந்த டெட்ராபுளோரோ நிக்கலேட்டு உப்பு பச்சை நிறத்தில் திண்மமாகக் காணப்படுகிறது. இரட்டைப் பால புளோரைடு ஈந்தணைவிகள் ஒன்றோடொன்று இணைக்கப்பட்ட எண்முக Ni மையங்களின் அடுக்குகளைக் கொண்ட பெரோவ்சிகைட்டு போன்ற கட்டமைப்பை பொட்டாசியம் டெட்ராபுளோரோ நிக்கலேட்டு சேர்மம் ஏற்றுக்கொள்கிறது. அடுக்குகள் பொட்டாசியம் நேர்மின் அயனிகளால் ஒன்றோடொன்று இணைக்கப்பட்டுள்ளன. இச்சேர்மத்தின் கட்டமைப்பு முதன்மை இரட்ல்சுடன்-பாப்பர் கட்ட பெரோவ்சிகைட்டு கட்டமைப்பு வகைகளில் ஒன்றாகும். குப்ரேட்டு மீகடத்திகளின் ஆரம்பகால கண்டுபிடிப்புகள் K<sub>2</sub>NiF<sub>4</sub> சேர்மத்தின் கட்டமைப்புடன் நெருக்கமாக தொடர்புடைய கட்டமைப்புகளாக இருந்தன. எ.கா. இலந்தனம் குப்ரேட்டும் இலந்தனம் பேரியம் தாமிர ஆக்சைடும் இதற்கான எடுத்துக்காட்டுகளாகும்.
# நீலம் சோங்கர்

**நீலம் சோங்கர்** (Neelam Sonkar) இந்தியாவைச் சேர்ந்த ஓர் அரசியல்வாதியாவார்.  
2014 ஆம் ஆண்டு இந்தியப் பொதுத் தேர்தலில் உத்தரப் பிரதேசத்தின் லால்கஞ்ச்சு தொகுதியில் பாரதிய சனதா கட்சி வேட்பாளராகப் போட்டியிட்டு 16 ஆவது மக்களவையில் நுழைந்தார்.
# நீலம் சோங்கர்

## ஆரம்ப வாழ்க்கை மற்றும் கல்வி

நீலம் சோங்கர் பிப்ரவரி 11, 1973 ஆம் ஆண்டு பிப்ரவரி மாதம் இராம்சந்திரா மற்றும் பாக்யவாணி தேவி தம்பதியருக்கு மகனாக உத்தரபிரதேசத்தில் உள்ள கான்பூரில் பிறந்தார். நீலம் சோங்கர் 1998 ஆம் ஆண்டில் கோரக்பூர் பல்கலைக்கழகத்தில் அரசியல்- நெறிமுறை படத்தில் முதுகலை பட்டம் பெற்றார்.
# நீலம் சோங்கர்

## பதவிகள்

- மே, 2014 : 16 ஆவது மக்களவைக்கு தேர்ந்தெடுக்கப்பட்டார்
- 1 செப். 2014 : உறுப்பினர், சமூக நீதி மற்றும் அதிகாரமளித்தல் நிலைக்குழு.
- ஏப்ரல். 2016 : உறுப்பினர், எழுந்து நில் இந்தியா திட்டத்தின் தேசிய அளவிலான வழிநடத்தல் குழு.
# அருணா

**அருணா** அல்லது முச்சர்லா அருணா என்பவர் ஒரு இந்திய நடிகை ஆவார். இவர் தமிழ் தெலுங்கு மலையாளம் மற்றும் கன்னடம் ஆகிய மொழிகளில் நடித்துள்ளார்.
# அருணா

## ஆரம்ப வாழ்க்கை மற்றும் தொழில்

முச்செர்லா அருணா தெலுங்கானா வில் கொத்தகூடம், ஆந்திரப் பிரதேசம் தனுகு மேற்கு கோதாவரி மாவட்டம்க்கு அருகிலுள்ள அர்ஜுனுடுபாலம் குடும்பத்தில் பிறந்தார். சென்னை மற்றும் ஹைதராபாத் ஆகிய நகரங்களில் வளர்ந்தார் வளர்ந்தார்.  
1980 இல் வெளியான பாரதிராஜாவின் கல்லுக்குள் ஈரம் என்ற தமிழ்த் திரைப்படத்தின் மூலம் அருணா அறிமுகமானார். சிவப்பு மல்லி, நீதி பிழைத்தது, சட்டம் சிரிக்கிறது, மற்றும் ஷங்கருடன் கனலுக்கு கரையேது ஆகிய படங்களில் நடிகர் விஜயகாந்துடன் அடிக்கடி ஜோடியாக நடித்துள்ளார். சில தமிழ்த் திரைப்படங்களில், அவர் இரண்டாவது முன்னணி நாயகியாகவும் மற்றும் துணை வேடங்களிலும் தோன்றினார்.
# அருணா

## திரைப்படங்கள்

அருணா நடித்த தமிழ் திரைப்படங்கள் பட்டியலிடப்பட்டுள்ளன இவை தவிர மலையாளம் கன்னடம் மற்றும் தெலுங்கு மொழி படங்களும் அவர் நடித்துள்ளார்.
# அருணா

## திரைப்படங்கள்

### தமிழ்

1. *கல்லுக்குள் ஈரம்* (1980) – தமிழில் அறிமுகமான படம்
1. *மகரந்தம்* (1981)
1. *சிவப்பு மல்லி* (1981)
1. *நீதி பிழைத்தது* (1981)
1. *பெண்ணின் வாழ்க்கை* (1981)
1. *நாடோடி ராஜா* (1982)
1. *ஆனந்த ராகம்* (1982)
1. *சட்டம் சிரிக்கிறது* (1982)
1. *டார்லிங், டார்லிங், டார்லிங்* (1982)
1. *நன்றி மீண்டும் வருக* (1982)
1. *கேள்வியும் நானே பதிலும் நானே* (1982)
1. *கானலுக்கு கரையேது* (1982)
1. *காக்கும் காமாட்சி* (1983)
1. *கத்துல பூ* (1984)
1. *இதயம் தேடும் உதயம்* (1984)
1. *முதல் மரியாதை* (1985)
1. *கரிமேடு கருவாயன்* (1986)
1. *மீண்டும் மகான்* (1987)
1. *பெண்மணி அவள் கண்மணி* (1988)
1. *கைநாட்டு (திரைப்படம்)* (1988)
1. *சகலகலா சம்பந்தி* (1989) - துர்கா
1. *இதயத்தை திருடாதே* (1989)
1. *எங்க அண்ணன் வரட்டும்* (1989)
1. *ஆடி வெள்ளி* (1990)
# அருணா

## வெளியிணைப்புகள்

-
- aruna at msi
# திருவடி சாம்பசிவ வெங்கட்ராமன்

ராவ் பகதூர் **சர் திருவடி சாம்பசிவ வெங்கட்ராமன்** ஐயர் ( *Tiruvadi Sambasiva Venkataraman* ) CIE, இந்திய தேசிய அறிவியல் கழகம், இந்திய அறிவியல் கழகம் (15 ஜூன் 1884 - 18 ஜனவரி 1963) கரும்பு பற்றிய ஆய்வு மற்றும் கலப்பினத்தில் நிபுணத்துவம் பெற்ற இந்தியத் தாவரவியலாளரும், வேளாண் விஞ்ஞானியும் மற்றும் தாவர மரபியல் நிபுணரும் ஆவார். இவர் பல உயர் விளைச்சல் தரும் கரும்பு சாகுபடியை உருவாக்கினார் அல்லது மேற்பார்வை செய்தார். இது இந்தியாவை உலகின் இரண்டாவது பெரிய சர்க்கரை உற்பத்தியாளராக நிலைநிறுத்தியது. மேலும், தென்னாப்பிரிக்கா, ஆத்திரேலியா, வங்காளதேசம், இந்தோனேசியா, பாக்கித்தான் மற்றும் அமெரிக்க ஐக்கிய நாடுகள் உட்பட பல நாடுகளின் சர்க்கரைத் தொழில்களையும் நிலைநிறுத்தியது.
# திருவடி சாம்பசிவ வெங்கட்ராமன்

## ஆரம்ப வாழ்க்கை மற்றும் தொழில்

வெங்கட்ராமன், சென்னை மாகாணத்தில் சேலத்தில் ( இப்போது தமிழ்நாடு மாநிலத்தில் உள்ளது) தமிழ்ப் பிராமண குடும்பத்தில் பிறந்தார். ஆரம்பத்தில் மதவாதியாக இருந்தாலும், 16 வயதிற்குள் மதத்தைத் துறந்தார். திருச்சிராப்பள்ளியில் உள்ள ஒரு மேல்நிலைப் பள்ளியில் பட்டம் பெற்ற பிறகு இவர் ஒரு சிறந்த அறிஞராக இருந்தார். இவர் சென்னை, மாநிலக் கல்லூரிரியில் சேர்ந்து தாவரவியல் படிக்க முடிவு செய்தார். 1905 ஆம் ஆண்டில், இவர் தாவரவியலில் முதல் வகுப்பில் பட்டம் பெற்றார். பின்னர், சென்னைப் பல்கலைக்கழகத்தில் முதுகலைப் பட்டம் பெற்றார். பின்னர், சைதாப்பேட்டையிலுள்ள வேளாண்மைக் கல்லூரியில் (தற்போது தமிழ்நாடு வேளாண்மைப் பல்கலைக்கழகத்தின் ஒரு அங்கமான கல்லூரி) நியமனம் செய்யப்பட்டார். அங்கு தாவரவியல் நிபுணர் சார்லஸ் ஆல்ஃபிரட் பார்பரின் உதவியாளராக இருந்தார். 1934 இல் இந்திய அறிவியல் கழகத்தின் சகாவாகத் தேர்ந்தெடுக்கப்பட்டார். 1934-35 இல் அதன் துணைத் தலைவராகவும் பணியாற்றினார். சர்வதேச மரபியல் காங்கிரசு சங்கம், இந்திய மரபியல் மற்றும் தாவர இனப்பெருக்கம் மற்றும் கரும்பு தொழில்நுட்ப வல்லுநர்களின் சர்வதேச சங்கம் ஆகியவற்றின் உறுப்பினராகவும் இருந்தார். மேலும் தென்னாப்பிரிக்க சர்க்கரை தொழில்நுட்ப வல்லுநர்கள் சங்கத்தின் கெளரவ உறுப்பினராகவும் இருந்தார்.
# டென்னிசு பந்து துடுப்பாட்டம்

**டென்னிசு பந்து துடுப்பாட்டம் (மென்பந்து துடுப்பாட்டம்)** என்பது டென்னிசு பந்தைப் பயன்படுத்தி விளையாடும் துடுப்பாட்டத்தின் (கிரிக்கெட்) ஒரு மாறுபாடு ஆகும். இது இந்திய துணைக்கண்டத்தில் பிரபலமானது மற்றும் மத்திய கிழக்கு, அமெரிக்கா, கனடா, ஆஸ்திரேலியா மற்றும் ஐரோப்பாவிலும் விளையாடப்படுகிறது. வழக்கமான கடினமான கிரிக்கெட் பந்துடன் ஒப்பிடும்போது டென்னிசு பந்து பயன்படுத்தி விளையாடுவது எளிதானது மற்றும் காயம் ஏற்படுவதற்கான வாய்ப்பும் குறைவு. இது இந்தியத் துணைக்கண்டத்தில் எப்போது உருவானது என்பதற்கான உறுதியான பதிவு எதுவும் இல்லை.
# டென்னிசு பந்து துடுப்பாட்டம்

## வரலாறு

டென்னிசு பந்து துடுப்பாட்டம் இந்திய துணைக்கண்டத்தில் உருவானது, அது எப்போது தொடங்கியது என்பது குறித்து உறுதியான பதிவு எதுவும் இல்லை. முதல் டென்னிசு பந்து துடுப்பாட்ட அமைப்பு (டென்னிசு பந்து துடுப்பாட்ட சங்கம்) 1982 இல் உருவாக்கப்பட்டது. பல முக்கிய சர்வதேச கிரிக்கெட் வீரர்கள் தங்கள் வாழ்க்கையின் ஆரம்பத்தில் டென்னிசு பந்து துடுப்பாட்டத்தை விளையாடியுள்ளனர்.
# டென்னிசு பந்து துடுப்பாட்டம்

## விதிகள் மற்றும் விளையாடும் பகுதிகள்

இந்த விளையாட்டின் விதிகள் நிலையான கிரிக்கெட்டில் இருந்து கணிசமாக வேறுபடலாம், மேலும் வழக்கமான துடுப்பாட்ட விதிகள் பொதுவாகப் பொருந்தாது. ஒரு விளையாட்டில் நிறைவுகளின் (ஓவர்) எண்ணிக்கை மற்றும் ஒரு அணியில் உள்ள வீரர்களின் எண்ணிக்கை பொதுவாக வழக்கமான துடுப்பாட்ட போட்டியை விட குறைவாக இருக்கும். ஒரு தொழில்முறை துடுப்பாட்ட பந்தைப் போல் பந்து கடினமாக இல்லை என்பதைக் கருத்தில் கொண்டு, கையுறைகள், பட்டைகள் மற்றும் தலைக்கவசங்கள் போன்ற பாதுகாப்பு உபகரணங்களைப் பயன்படுத்துவது விருப்பமானது. விளையாட்டு மைதானம் என்பது வீட்டின் கொல்லைப்புறம், கடற்கரை, மக்கள் நடமாட்டம் இல்லாத தெரு, பள்ளியின் முற்றம், குடியிருப்பு கட்டிடம், விவசாய வயல்வெளிகள் அல்லது குறுகிய பயனர் வரையறுக்கப்பட்ட எல்லைகள் மற்றும் இலக்குக் குச்சிகள் கொண்ட திறந்தவெளி பொது இடங்கள் என எங்கு வேண்டுமானாலும் இருக்கலாம். மத்திய கிழக்கில், இது திறந்த பாலைவனத்தில் விளையாடப்படுகிறது மற்றும் அமெரிக்கா, கனடா மற்றும் ஐரோப்பாவில் அடிபந்தாட்ட அல்லது கால்பந்து மைதானங்கள் பயன்படுத்தப்படுகின்றன.  
பயன்படுத்தப்படும் பந்து ஒரு பொதுவான டென்னிசு விளையாட்டிற்காக வடிவமைக்கப்பட்ட ஒரு பந்து. டென்னிசு பந்துகள் பெரும்பாலான சந்தர்ப்பங்களில் மஞ்சள்-பச்சை நிறத்தில் இருக்கும், ஆனால் பொழுதுபோக்கு விளையாட்டில் எந்த நிறத்திலும் இருக்கலாம். டென்னிசு பந்துகள் மென்மையான ஒரு தோலால் மூடப்பட்டிருக்கும், இது அவற்றின் காற்றியக்க பண்புகளை மாற்றியமைக்கிறது. சில சமயங்களில் காற்றியக்க பண்புகளை மாற்றியமைக்க பந்து ஒரு துணி மூலம் சுற்றப்படலாம்.
# டென்னிசு பந்து துடுப்பாட்டம்

## போட்டிகள்

டென்னிசு பந்து துடுப்பாட்ட போட்டிகள் குறுகியதாகவும், பொழுதுபோக்கிற்கு ஏற்றதாகவும் இருப்பதால், தெற்காசிய நாடுகள் மற்றும் மத்திய கிழக்கு நாடுகளில் வழக்கமான போட்டிகள் நடத்தப்படுகின்றன. ராபின் உத்தப்பா மற்றும் டுவைன் பிராவோ போன்ற சர்வதேச கிரிக்கெட் வீரர்களின் பங்கேற்புடன் 2020 முதல் சார்ஜா துடுப்பாட்ட அரங்கத்தில் முதல் கோப்பை போட்டிகள் நடத்தப்பட்டன. 2023 ஆம் ஆண்டில், இந்தியாவில் எட்டு அணிகளுடன் தேசிய டென்னிசு பந்து துடுப்பாட்ட அமைப்பு நிறுவப்பட்டது.  
டிசம்பர் 2023 இல், *இந்தியன் ஸ்ட்ரீட் பிரீமியர் லீக்* அறிவிக்கப்பட்டது, இது இந்தியாவில் உள்ள சிறந்த உள்ளூர் கிரிக்கெட் திறமைகளை ஒன்றிணைப்பதற்காக மற்றும் வீரர்கள் தங்கள் திறமைகளை வெளிப்படுத்த வடிவமைக்கப்பட்டுள்ளது . இந்திய கிரிக்கெட் அணியின் முன்னாள் கேப்டனும், தலைமை பயிற்சியாளருமான ரவி சாஸ்திரியை தலைமை ஆலோசகராக தேர்வு செய்துள்ளது.
# சார்லஸ் ஆல்ஃபிரட் பார்பர்

**சார்லஸ் ஆல்ஃபிரட் பார்பர்** ( *Charles Alfred Barber* ) (10 நவம்பர் 1860 - 23 பிப்ரவரி 1933) ஒரு பிரித்தானியத் தாவரவியலாளரும் மற்றும் கரும்பு பற்றிய நிபுணரும் ஆவார். இவர் தனது வாழ்நாளின் பெரும்பகுதி தென்னிந்தியாவில் பணியாற்றினார். வட இந்தியாவில் காடுகளில் வளரும் கரும்பு இனமான ஒரு கரும்பு ( *சாச்சரம் பார்பெரி* ) இவரது பெயரால் அழைக்கப்படுகிறது. காட்டு மற்றும் கடினமான உள்ளூர் இனங்களுக்கு இடையே கலப்பினங்களை உற்பத்தி செய்வதன் மூலம் இந்தியாவில் காட்டு கரும்புகளை தரம் உயர்த்துவதில் இவர் ஒரு முன்னோடியாக இருந்தார். மேலும், வட இந்தியாவின் குளிர்காலத்தில் உயிர்வாழக்கூடிய அதிக சர்க்கரை விளைவிக்கக்கூடிய செங்கரும்பை சாகுபடி செய்தார்.
# சார்லஸ் ஆல்ஃபிரட் பார்பர்

## கல்வி

1860 ஆம் ஆண்டு நவம்பர் 10 ஆம் தேதி கேப் டவுனில் உள்ள வின்பெர்க்கில் ரெவ். வில்லியம் பார்பரின் மகனாகப் பிறந்தார். நியூ கிங்ஸ்வுட், பாத் மற்றும் பின்னர் பான் பல்கலைக்கழகத்தில் (1883-84) படிக்கச் சென்றார். பான் பல்கலைக்கழகத்தில், இவர் தாவரவியலாளர் எட்வார்ட் ஸ்ட்ராஸ்பர்கர் என்பவரின் கீழ் படித்தார். பின்னர், கேம்பிரிச்சுப் பல்கலைக்கழகத்தில் சேர்ந்து, 1887 (பகுதி I) மற்றும் 188 (பாகம் II) இல் இயற்கை அறிவியலில் முதல் வகுப்பில் தேர்ச்சி பெற்றார். 1892 இல் முதுகலை மற்றும் முது அறிவியல் பட்டம் பெற்றார். 1908 இல் அறிவியலில் முனைவர் பட்டம் பெற்றார். 1892 இல் லீவர்ட் தீவுகளில் தாவரவியல் நிலையத்தின் கண்காணிப்பாளராகச் சேர்ந்தார். கூப்பர்ஸ் ஹில்லில் உள்ள அரச கழக பொறியியல் கல்லூரியில் தாவரவியலில் விரிவுரையாளராக சேருவதற்கு முன்பு நான்கு ஆண்டுகள் பணியாற்றினார். 1898 இல் இவர் சென்னை மாகாணத்தில் அரசாங்க தாவரவியலாளராக சேர்ந்தார். 1906-1908 வரை தாவரங்களில் வேர்-ஒட்டுண்ணித்தன்மையைப் படித்தார். 1912 இல் அரசாங்கத்தின் கரும்பு நிபுணரானார். 1919 இல் கேம்பிரிச்சுப் பல்கலைக்கழகத்தில் வெப்பமண்டல விவசாயம் பற்றிய விரிவுரையாளரானார். 1918 இல் பிரித்தானிய இந்தியப் பேரரசின் மிக உயர்ந்த துணைவர் ஆனார்.
# சார்லஸ் ஆல்ஃபிரட் பார்பர்

## தொழில்

சார்லஸ் ஆல்ஃபிரட் பார்பர் கரும்பு இனப்பெருக்கம் மற்றும் அடிப்படை தாவரவியலில் பல அம்சங்களில் பணியாற்றினார். கோயம்புத்தூரில் கரும்பு இனப்பெருக்க நிறுவனம் என அழைக்கப்படும் கரும்பு ஆராய்ச்சி நிலையத்தை நிறுவினார். மேலும், தி. சா. வெங்கட்ராமனுடன் இணைந்து இந்தியாவிற்கு ஏற்ற கலப்பின கரும்பு வகைகளை உருவாக்கினார். இவற்றில் இந்தியாவின் உள்ளூர் மற்றும் கடினமான கரும்புகளுக்கு இடையேயான கலப்பினங்கள் அடங்கும், அவை இப்போது இவரது பெயரால் *சாச்சரம் பார்பெரி* என்று அழைக்கப்படுகின்றன. இவருக்கு 1931 இல் மேனார்ட்-கங்கா ராம் பரிசு வழங்கப்பட்டது.
# சார்லஸ் ஆல்ஃபிரட் பார்பர்

## இறப்பு

சார்லஸ் ஆல்ஃபிரட் பார்பர் 23 பிப்ரவரி 1933 அன்று கேம்பிரிட்சில் இறந்தார்.
# எமரேட் தூபியா

**எமரேட் தூபியா** ( *Emeraude Toubia* ) (பிறப்பு மார்ச் 1, 1989) கனடாவில் பிறந்த அமெரிக்க நடிகையும் வடிவழகியும் ஆவார். 2016 முதல் 2019 வரை, *ஷேடோஹன்டர்ஸ்* என்ற தொலைக்காட்சித் தொடரில் *இசபெல் லைட்வுட்* என்ற வேடத்தில் நடித்தார். தூபியா 2021 ஆம் ஆண்டு முதல் அமேசான் பிரைம் வீடியோவில் ஒளிப்பரப்பான *வித் லவ்* என்ற காதல் நகைச்சுவைத் தொடரில் டயஸ் என்ற வேடத்தில் நடித்திருந்தார்.
# எமரேட் தூபியா

## ஆரம்ப கால வாழ்க்கை

தூபியா, கனடாவின் கியூபெக் மாகாணத்தின் மொண்ட்ரியால் நகரத்தில் தனது பெற்றோருக்கு ஒரே குழந்தையாகப் பிறந்தார். இவர் தாயார் மிர்தா சோனியா மெக்சிகோவைச் சேர்ந்தவர். இவரது தந்தை இலியாஸ் துபியா லெபனான் -அமெரிக்காவைச் சேர்ந்தவர். துபியா தனது இடைநிலைக் கல்வியை *பிரவுன்ஸ்வில்லில்* உள்ள *ஹோமர் ஹன்னா* உயர்நிலைப் பள்ளியில் பயின்றார். பதினைந்து வயதிலிருந்தே, துபியா பல அழகுப் போட்டிகளில் போட்டியிட்டார். *மிஸ் சவுத் டெக்சஸ்*, *மிஸ் ரியோ கிராண்டே வேலி அமெரிக்கா* மற்றும் *மிஸ் டீன் பிரவுன்ஸ்வில்லி* என பட்டம் பெற்றார்.
# எமரேட் தூபியா

## தொழில்

1999 இல், தனது பத்து வயதில், தூபியா டெலிவிசாவின் *எல் முண்டோ டி லாஸ் நினோஸ்* என்ற குழந்தைகள் நிகழ்ச்சி மூலம் தொலைக்காட்சியில் தோன்றினார். 2008 ஆம் ஆண்டில் யூனிவிஷன் அழகி போட்டித் தொடரான *நியூஸ்ட்ரா பெல்லிசா லத்தினா*வின் இரண்டாவது பருவத்தில் பங்கேற்கத் தேர்ந்தெடுக்கப்பட்டபோது இவர் பரவலாக அறியப்பட்டார். அங்கு பங்கேற்பாளர்கள் நடிப்பு, வழங்குதல், நடனம் மற்றும் பிற செயல்பாடுகளில் கடுமையாகப் பயிற்சி பெற்றனர். தூபியா முதல் இரண்டாம் இடம் பிடித்தார். அப்போதிருந்து, இவர் *மேபெல்லைன்*, *ஜேசி பென்னி*, சோனி, *கார்னியர்* மற்றும் ஏ டி அன்ட் டி போன்ற நிறுவனங்களின் பொருட்களுக்கான விளம்பரங்களில் இடம்பெற்றார்.  
2009 இல், இவர் *மாடல் லத்தினா*வின் இரண்டாவது பருவத்தில் கலந்து கொண்டு ஐந்தாவது இடத்தைப் பிடித்தார். அப்போது *மிஸ் டெக்சாஸ் யுஎஸ்ஏ 2010* இல் அரையிறுதிப் போட்டியாளராக இருந்தார் 2011 முதல் 2013 வரை, *தி அரினா*, *18 & ஓவர்*, மற்றும் முன்*2பாப்* உட்பட பல என்பிசி யுனிவர்சோ இசை மற்றும் பொழுதுபோக்கு நிகழ்ச்சிகளுக்கு தூபியா தொகுப்பாளராக பணியாற்றினார். 2013 பில்போர்டு லத்தீன் இசை விருதுகளுக்கான சிறப்பு நிகழ்ச்சியை இவர் இணைந்து தொகுத்து வழங்கினார். 2013 ஆம் ஆண்டில், இலத்தீன் அமெரிக்காவின் *நிக்கலோடியோன்* என்ற ஒளிபரப்பு நிறுவனத்தில் வெளியான *11-11: என் மி குவாட்ரா நாடா குவாட்ரா* என்ற தொடரில் எலிசபெத் ஆக தூபியா அறிமுகமானார், இதற்காக இவர் அகாதமி விருதுக்கு பரிந்துரைக்கப்பட்ட நடிகை அட்ரியானா பர்ராசாவால் பயிற்சி பெற்றார்.
# எமரேட் தூபியா

## சொந்த வாழ்க்கை

தூபியா 2011 இல் இசைக்கலைஞர் *பிரின்ஸ் ராய்ஸ்* என்பவருடன் உறவில் இருந்தார். இவர்கள் நவம்பர் 30, 2018 அன்று மெக்சிகோவின் *'சான் மிகுவல் டி அலெண்டே* என்னுமிடத்தில் திருமணம் செய்துகொண்டனர். தற்போது லாஸ் ஏஞ்சலஸின் *ஸ்டுடியோ சிட்டி*யில் வசித்து வந்தனர். ஆனால் இவர்கள் மார்ச் 2022 இல் விவாகரத்து செய்யும் திட்டத்தை அறிவித்தனர்.  
தூபியா *கெட் ஸ்கூல்டு* என்ற இலாப நோக்கற்ற நிறுவனத்தை ஆதரிக்கிறார். மே 26, 2016 அன்று, கலிபோர்னியாவின் சான் பெர்னார்டினோவில் உள்ள உயர்நிலைப் பள்ளிக்குச் சென்று மாணவர்களைச் சந்திக்கவும், அன்றைய தினம் அவர்களின் "முதல்வராகவும்" இருந்தார்.
# லீனா யாதவ்

**லீனா யாதவ்** (*Leena Yadav*, பிறப்பு 6 சனவரி 1971) என்பவர் ஒரு இந்திய திரைப்பட இயக்குநர், தயாரிப்பாளர், திரைக்கதை ஆசிரியர், படத் தொகுப்பாளர் ஆவார். இவர் தொலைக்காட்சித் துறையில் தனது தொழில் வாழ்க்கையைத் தொடங்கினார். மேலும் படிப்படியாக திரைப்படங்களை உருவாக்கத் தொடங்கினார். இவரது முதல் சர்வதேச திரைப்படமான *பார்ச்ட்*, 2015 இல் டொராண்டோ சர்வதேச திரைப்பட விழாவில் திரையிடப்பட்டது.
# லீனா யாதவ்

## தனிப்பட்ட வாழ்க்கை

இவர் இந்திய ஒளிப்பதிவாளரும், திரைப்பட தயாரிப்பாளருமான அசீம் பஜாஜை ( ராம் கோபால் பஜாஜின் மகன் மற்றும் கேம்சந்த் பிரகாஷின் தாய்வழி பேரன்) மணந்தார். அவர் ஹஸாரோன் குவைஷீன் ஐசி, ஷப்த், தீன் பட்டி, யூ மீ அவுர் ஹம், சமேலி போன்ற படங்களில் தனது கவிதைத் தனமான படங்களுக்கு பெயர் பெற்றவர். இவர் தன் முதல் தொலைக்காட்சி நிக்ச்சியான *திஸ் வீக் திஸ் இயர்* என்ற தொலைக்காட்சி நிகழ்ச்சியை இயக்கும் போது அசீமை சந்தித்தார்.  
ஒரு தொலைக்காட்சி இயக்குநராக, இவர் கிட்டத்தட்ட 12 ஆண்டுகளாக புனைவு மற்றும் அபுனைவு என இரு வகையான நிகழ்ச்சிகளையும் இயக்கியுள்ளார். இவர் இயக்கிய சில தொலைக்காட்சி நிகழ்ச்சிகளில் ஸ்டார் பெஸ்ட்செல்லர்களுக்காக தனி அத்தியாயங்களாக, *அனுபம் அங்கிள்*, *சஞ்சீவனி* மற்றும் பல ஆகும். தன்னிஷ்தா சாட்டர்ஜி, ராதிகா ஆப்தே, சுர்வீன் சாவ்லா, அடில் உசைன் ஆகியோர் முக்கிய வேடங்களில் நடித்து இவர் அண்மையில் இயக்கிய திரைப்படம் *பார்ச்ட்* ஆகும்.
# யானைப் பூண்டு

**யானைப் பூண்டு** (தாவரவியல் பெயர்: *Allium ampeloprasum* var. *ampeloprasum* *Elephant garlic*) என்பது பூண்டு வகைகளில் ஒன்றாகும். இப்பூண்டு, இராகூச்சிட்டம் என்பதன் கீழ் அமைந்துள்ள இனவகையாகும்.
இதன் இலைகள் தட்டையாக உள்ளன. இதன் பூக்காம்பு நீண்டும், உயரமாகவும், அகலமாகவும் அமைந்துள்ளது. இதன் நறுமணம் இயல்பான பூண்டினை விட குறைவாகவே இருக்கும். அதனால பச்சையாகவே உண்ண இயலும். சில நேரங்களில், தனிப்பூண்டு என்பதோடு ஒப்பிட்டு குழப்பமடைவர். உண்மையில் இவை இரண்டும் வெவ்வேறு இனமாகும்.
# யானைப் பூண்டு

## பயிரிடுதல்

: இளவேனிற்காலம், இலையுதிர்காலம் ஆகிய இரு பருவங்களில் ஒரு வருடத்தில் பயரிடலாம். வெதுவெதுப்பான நிலப்குதிகளில், குளிர் காலங்களிலும் பயிரிட இயலும்.
# யானைப் பூண்டு

## பயன்கள்

- பாக்டீரியா நோயுக்கு எதிர்ப்பு பொருளாக பயன்படுகிறது என ஆய்வுகளில் கண்டறிந்துள்ளனர்.
# ஓயாங்

**ஓயாங்** (ஆங்கிலம்: *Wayang*; ஜாவானியம்: ꦮꦪꦁ) என்பது இந்தோனேசியத் தீவான சாவாவில் இருந்து உருவான ஒரு பாரம்பரிய பொம்மை நாடக வடிவமாகும். ஓயாங் எனப்படுவது முழு நாடக நிகழ்ச்சியை குறிக்கிறது. சில நேரங்களில் பயன்படுத்தப்படும் தோல் பொம்மையும் ஓயாங் என்று குறிப்பிடப்படுகிறது.  
ஓயாங் நிகழ்ச்சிகள் சாவாவில் கேம்லான் *(Gamelan)* மற்றும் பாலியில் *பாலின ஓயாங்குடன்* *(Gender Wayang)* இணைந்து நடத்தப் படுகின்றன. இந்து இதிகாசங்களான இராமாயணம் மற்றும் மகாபாரதத்தின் கதைகள் மற்றும் பண்பாட்டுப் புனைவுகளின் உள்ளூர்த் தழுவல்கள் போன்ற புராணக் கதைகளை ஓயாங் நாடகக் கதைகள் சித்தரிக்கின்றன.
# ஓயாங்

## பொது

பாரம்பரியமாக தலாங் *(Dalang)* எனப்படும் கலைஞரால் நள்ளிரவு முதல் விடியல் வரை ஓயாங் நிகழ்ச்சி நிகழ்த்தப்படுகிறது; திரையின் இருபுறமும் மக்கள் நிகழ்ச்சியைப் பார்க்கிறார்கள்.
# ஓயாங்

## பொது

### சாவானிய திருமண விழா

இது மந்தேனான் *(Mantenan)* (சாவானிய திருமண விழா) மற்றும் சுனாத்தான் *(Sunatan)* (விருத்தசேதனம் விழா) நிகழ்வுகளில் கொண்டாடப்படுகிறது. இது சுதந்திர தினம், நகராட்சிகள் மற்றும் நிறுவனங்களின் ஆண்டுவிழாக்கள், பிறந்த நாட்கள், குறிப்பிட்ட நாட்களை நினைவுபடுத்துதல் மற்றும் பலவற்றைக் கொண்டாட பயன்படுகிறது.  
சுற்றுலா நடவடிக்கைகளின் வளர்ச்சியுடன் கூடிய நவீன சகாப்தத்தில் கூட, வயாங் பொம்மை நிகழ்ச்சிகள் கலாச்சார சுற்றுலா அம்சங்களாக பயன்படுத்தப்படுகின்றன.
# ஓயாங்

## தோல் நிழல் பொம்மை

ஓயாங் மரபுகளில் நடிப்பு, பாடல், இசை, நாடகம், இலக்கியம், ஓவியம், சிற்பம் செதுக்குதல் மற்றும் குறியீட்டு கலைகள் ஆகியவை அடங்கும். ஆயிரம் ஆண்டுகளுக்கும் மேலாக தொடர்ந்து வளர்ந்து வரும் மரபுகள், தகவல், பிரசங்கம், கல்வி, தத்துவ புரிதல் மற்றும் பொழுதுபோக்குக்கான ஊடகமாகவும் உள்ளன.  
யுனெஸ்கோவால் 7 நவம்பர் 2003 அன்று தட்டையான தோல் நிழல் பொம்மை (ஓயாங் குளிட்), தட்டையான மர பொம்மை (*ஓயாங் கிளிடிக்)* மற்றும் முப்பரிமாண மர பொம்மை (ஓயாங் கோலெக்) ஆகியவை மனிதகுலத்தின் வாய்வழி மற்றும் அருவமான பாரம்பரியத்தின் படைப்புகளில் ஒன்றாக அங்கீகரிக்கப்பட்டது. ஒப்புதலுக்கு ஈடாக, யுனெஸ்கோ பாரம்பரியத்தைப் பாதுகாக்க இந்தோனேசியர்களைக் கோரியது.
# ஓயாங்

## சொற்பிறப்பியல்

*ஓயாங்* என்ற சொல் சாவானிய மொழியில் 'நிழல்' அல்லது 'கற்பனை' என்று பொருள் தரும். இந்தோனேசிய மொழியில் இந்த வார்த்தைக்கு இணையான வார்த்தை *பயாங்*. நவீன தினசரி சாவானிய மற்றும் இந்தோனேசிய சொற்களஞ்சியத்தில், *ஓயாங்* பொம்மையை அல்லது முழு பொம்மை நாடக நிகழ்ச்சியையும் குறிக்கலாம்.
# ஓயாங்

## வரலாறு

ஓயாங் இந்தோனேசியாவின் பாரம்பரிய பொம்மை கலையாகும். இது ஒரு பழமையான கதைசொல்லல் வடிவமாகும். இது அதன் விரிவான பொம்மைகள் மற்றும் சிக்கலான இசை பாணிகளுக்கு பெயர் பெற்றது. ஓயாங்கின் ஆரம்பகால சான்றுகள் இடைக்கால கால நூல்கள் மற்றும் தொல்பொருள் தளங்கள் ஒன்றாம் மில்லினியத்தின் பிற்பகுதியில் இருந்து வருகிறது.  
ஓயாங் எங்கிருந்து உருவானது என்பது குறித்து நான்கு கோட்பாடுகள் உள்ளன: சாவாவின் பூர்வீகம்; சாவா-இந்தியா; இந்தியா; மற்றும் சீனா. அதன் தோற்றத்தைப் பொருட்படுத்தாமல், இது ஒரு சாவானிய நிகழ்வாக வளர்ந்தது. இதனால் வெளிப்படுத்தப்பட்ட நுட்பம், ஆழம் மற்றும் படைப்பாற்றல் ஆகியவற்றைக் கொண்ட உண்மையான சமகால பொம்மை நிழல் கலைப்படைப்பு சீனாவிலோ அல்லது இந்தியாவிலோ இல்லை.
# ஓயாங்

## வரலாறு

### ஓயாங் குளிட்

கல்வியாளர் பிராண்டனின் கூற்றுப்படி, ஓயாங் பொம்மைகள் சாவாவை பூர்வீகமாகக் கொண்டவை. ஓயாங் பொம்மைகள் சாவானிய சமூக கலாச்சாரம் மற்றும் மத வாழ்க்கையுடன் நெருங்கிய தொடர்புடையவை என்று அவர் கூறுகிறார். இந்திய பொம்மலாட்டங்கள் இதிலிருந்து வேறுபடுகின்றன, மேலும் அனைத்து வயாங் தொழில்நுட்ப சொற்களும் சாவானிய மொழியில் உள்ளன.  
இதேபோல், சாவா மற்றும் பாலியில் காணப்படும் *ஓயாங் குளிடில்* பயன்படுத்தப்படும் வேறு சில தொழில்நுட்ப சொற்கள், பௌத்த அல்லது இந்து தொன்மங்களுடன் இணைந்தாலும் கூட, உள்ளூர் மொழிகளை அடிப்படையாகக் கொண்டது. மேலும், இந்தியாவின் கிழக்குக் கடலோரப் பகுதி (ஆந்திரப் பிரதேசம், ஒடிசா மற்றும் தமிழ்நாடு), இந்தோனேசியத் தீவுகளுடன் அதிகம் தொடர்பு கொண்டது மற்றும் *பொம்மலாட்டம்*, *தோல்பாவைக்கூத்து* எனப்படும் பொம்மைக் கலைகளின் மரபுகளைக் கொண்டுள்ளது.  
இந்து சமய நாடகத்தில் *விதுசகா* மற்றும் வயாங்கின் *செமர்* போன்ற சில பாத்திரங்கள் மிகவும் ஒத்தவை. இந்திய தொன்மங்கள் மற்றும் இந்து இதிகாசங்களின் பாத்திரங்கள் பல முக்கிய வயாங் நாடகங்களில் இடம்பெற்றுள்ளன, இது சாத்தியமான இந்திய வம்சாவளியை பரிந்துரைக்கிறது அல்லது குறைந்தபட்சம் இந்தோனேசிய வரலாற்றின் இஸ்லாமியத்திற்கு முந்தைய காலகட்டத்தின் தாக்கத்தை குறிக்கிறது.
# ஓயாங்

## கலை வடிவம்

(தோல் நிழல் பொம்மை) நிகழ்ச்சி]]
*ஓயாங் குளிட்* தோல் பொம்மைகளை கொண்டு நிகழ்த்தப்படும் ஒரு கலையாகும். குளிட் என்பது 'தோல்' என்று பொருள்படும்; மேலும் இது நுண்ணிய கருவிகளால் கவனமாக உளித்து, கவனமாக வடிவமைக்கப்பட்ட அழகான வண்ணங்களில் வரையப்பட்ட பொம்மைகளின் தோல் கட்டுமானத்தைக் குறிக்கிறது.  
எருமைக் கொம்பு கைப்பிடிகள் மற்றும் கட்டுப்பாட்டு கம்பிகளால் இவை அசைக்கப்படுகின்றன. இதன் கதைகள் பொதுவாக இந்து இதிகாசங்களான ராமாயணம் மற்றும் மகாபாரதத்திலிருந்து எடுக்கப்பட்டவை. வரலாற்று ரீதியாக, ஒரு பருத்தி துணியால் செய்யப்பட்ட திரையில் எண்ணெய் விளக்கு ஒளியில் பொம்மைகள் நிழலாடின. இன்று, பெரும்பாலும் மின் விளக்கு பயன்படுத்துகிறது.
# ஓயாங்

## கலை வடிவம்

### ஓயாங் கோலேக்

*ஓயாங் கோலெக்* என்பது முப்பரிமாண மரக் கம்பி பொம்மைகள் கொண்டு நிகழ்த்தப்படுவதாகும். இவை கீழே இருந்து உடல் வழியாக தலை வரை செல்லும் மரக் கம்பியாலும், கைகளில் இணைக்கப்பட்ட குச்சிகளாலும் இயக்கப்படுகின்றன. பொம்மலாட்டங்களின் கட்டுமானமானது வயாங் கோலெக் முக்கியமாக மேற்கு சாவாவின் சுண்டானிய கலாச்சாரத்துடன் தொடர்புடையது. மத்திய சாவாவில், *ஓயாங் மெனக்* என்றும் அழைக்கப்படுகிறது.  
*ஓயாங் கிளிடிக்* அல்லது *ஓயாங் கருசில்* உருவங்கள் வயாங் கோலெக் மற்றும் ஓயாங் குளிட் இடையில் ஒரு நடுத்தர கலையாகும் . இதில் பொம்மைகள் ஓயாங் குளிட் உருவங்களைப் போலவே கட்டப்பட்டுள்ளன, ஆனால் தோலுக்குப் பதிலாக மெல்லிய மரத் துண்டுகள்பயன்படுத்தப்படுகின்றன.  
ஓயாங் குளிட் உருவங்களைப் போலவே, நிழல் பொம்மைகளாகப் பயன்படுத்தப்படுகின்றன. மேலும் ஒரு ஒற்றுமை என்னவென்றால், அவை ஓயாங் குளிட் உருவங்களின் அதே சிறிய அளவில் உள்ளன. இருப்பினும், தோலை விட மரம் உடையக்கூடியது. போர்க் காட்சிகளின் போது, ஓயாங் கிளிடிக் உருவங்கள் பெரும்பாலும் கணிசமாக சேதம் அடைகின்றன.
# வயாங் கோலெக்

**வயாங் கோலெக்** என்பது இந்தோனேசியாவின் மேற்கு சாவாவிலிருந்து வரும் பாரம்பரிய சுண்டானிய பொம்மை கலைகளில் ஒன்றாகும். வயாங் தயாரிப்பில் தோலைப் பயன்படுத்தும் சாவா தீவின் பிற பகுதிகளில் உள்ள வயாங் கலைக்கு மாறாக, வயாங் கோலெக் என்பது மரத்தால் செய்யப்பட்ட பொம்மைகளை கொண்டு நிகழ்த்தப்படும் ஒரு வயாங் கலை. வயாங் கோலெக் குறிப்பாக மேற்கு சாவாவில் பசுந்தன் நிலப் பகுதியில் மிகவும் பிரபலமானது. இன்று, வயாங் கோலெக் சுண்டானிய கலாச்சாரத்தின் ஒரு முக்கிய பகுதியாக மாறியுள்ளது.  
யுனெஸ்கோவால் 7 நவம்பர் 2003 அன்று தட்டையான தோல் நிழல் பொம்மை (*வயாங் குளிட்*), தட்டையான மர பொம்மை (*வயாங் கிளிடிக்)* மற்றும் முப்பரிமாண மர பொம்மை (*வயாங் கோலெக்*) ஆகியவை மனிதகுலத்தின் வாய்வழி மற்றும் அருவமான பாரம்பரியத்தின் படைப்புகளில் ஒன்றாக அங்கீகரிக்கப்பட்டது. ஒப்புதலுக்கு ஈடாக, யுனெஸ்கோ பாரம்பரியத்தைப் பாதுகாக்க இந்தோனேசியர்களைக் கோரியது.
# வயாங் கோலெக்

## சொற்பிறப்பியல்

*வயாங்* என்ற சொல் சாவானிய மொழியில் "நிழல்" அல்லது "கற்பனை" என்று பொருள் தரும். *கோலெக்* என்ற சொல்*"தேடுதல்"* என்று பொருள் தரும். இந்தோனேசிய மொழியில் இந்த வார்த்தைக்கு இணையான வார்த்தை *பயாங்*. நவீன தினசரி சாவானிய மற்றும் இந்தோனேசிய சொற்களஞ்சியத்தில், *வயாங்* பொம்மையை அல்லது முழு பொம்மை நாடக நிகழ்ச்சியையும் குறிக்கலாம்.
# வயாங் கோலெக்

## வரலாறு

வயாங் கோலெக்கின் வரலாறு 17 ஆம் நூற்றாண்டில் தொடங்கியது. ஆரம்பத்தில், வயாங் கோலெக் கலை சாவா தீவின் வடக்கு கடற்கரையில் தோன்றியது. குறிப்பாக சிரெபோனில், தட்டையான தலை வடிவ பொம்மைகள் *வயாங் செபக்* என்ற கலையில் பயன்படுத்தப்பட்டது. புராணத்தின் படி, சுனன் சுசி சமூகத்தில் இசுலாத்தைப் பரப்புவதற்கு இந்த வயாங் செபக்கைப் பயன்படுத்தினார். அந்த நேரத்தில், வயாங் செபக் செயல்திறன் இன்னும் அதன் உரையாடலில் சிரெபோனிய மொழி பயன்படுத்தப்பட்டது. மாதரம் சுல்தானகத்தின் விரிவாக்கத்தின் போது மேற்கு சாவாவில் வயாங் கோலேக் கலை உருவாகத் தொடங்கியது.  
வயாங் கோலெக் சுண்டா மொழி உரையாடல்களை பிரயோகிக்க தொடங்கியது. மதத்தை பரப்புவதற்கான ஒரு ஊடகமாக இருப்பதுடன், நன்றி செலுத்துதல் அல்லது *ருவாடன்* நிகழ்வுகளை நிறைவு செய்வதற்கு வயாங் கோலெக் உதவுகிறது. அந்த நேரத்தில் பொம்மலாட்டம் தனிக்கலையாக இருந்தது. பிறகு 1920களில் இது *சிந்தேன்* எனப்படும் பெண் பாடகர்களுடன் இணைந்து நடத்தப்பட்டது. இப்போது வரை, வயாங் கோலேக் சமூகத்திற்கான பொழுதுபோக்காக சுண்டானிய நாட்டில் தொடர்ந்து வருகிறது.  
இந்த வயாங் கோலெக் நிகழ்ச்சியில், மற்ற வயாங் நிகழ்ச்சிகளைப் போலவே, நாடகங்களும் கதைகளும் ஒரு பொம்மலாட்டக்காரரால் விளையாடப்படுகின்றன. வயாங் கோலேக் வயங் குளிட் போலவே ராமாயணம் மற்றும் மகாபாரதக் கதைகளை பயன்படுத்துகின்றன. ஒரு வித்தியாசம் இதில் கதாபாத்திரங்கள் சுண்டனிய மொழியில் பெயரிடப்படுகின்றன.
# போயபதி ஸ்ரீனு

பொதுவாக **போயபதி சிறீனு** என்று அழைக்கப்படும் **போயபதி சிறீனிவாசு** ( *Boyapati Srinivas* ) ஓர் இந்தியத் திரைப்பட இயக்குநரும், தயாரிப்பாளரும் மற்றும் திரைக்கதை எழுத்தாளரும் ஆவார். இவர் தெலுங்கு திரையுலகில் அதிரடித் திரைப்படங்களை இயக்குவதில் மிகவும் பிரபலமானவர். போயபதி இரண்டு மாநில நந்தி விருதுகளைப் பெற்றுள்ளார்.
# போயபதி ஸ்ரீனு

## ஆரம்ப கால வாழ்க்கை

போயபதி ஸ்ரீனிவாஸ், ஆந்திரப் பிரதேசம் குண்டூர் மாவட்டத்திலுள்ள பெதகாக்கனியில் பிறந்தவர். குண்டூரில் உள்ள ஜே. கே. சி. கல்லூரியில் பட்டம் பெற்ற இவர் நாகார்ஜுனா பல்கலைக்கழகத்தில் முதுகலை பட்டம் பெற்றார். இவரது குடும்பம் புகைப்பட அரங்கத்தை நடத்தி வருகிறது. புகைப்படம் எடுப்பதில் ஆர்வம் கொண்ட போயபதி, ஈநாடு நாளிதழில் பகுதி நேர நிருபராகப் பணியாற்றினார். திரைப்படங்களில் ஒரு தொழிலைத் தொடர, இவர் ஐதராபாத்து சென்றார். இவரது உறவினர் கிருஷ்ண முரளி 1997 இல் முத்யாலா சுப்பையா ஸ்டுடியோவில் இயக்குநர் பிரிவில் பணிபுரியுமாறு போயபதியை பரிந்துரைத்தார் *ஒக சின்ன மாதா*, *கோகுலத்தில் சீதா*, *பெல்லி சேசுகுண்டம்*, *பவித்ர பிரேமா*, *அன்னய்யா* மற்றும் *மனசுன்னா மாறு* போன்ற படங்களுக்கு சுப்பையாவுடன் போயபதி பணியாற்றினார்.
# போயபதி ஸ்ரீனு

## தொழில்

2005 ஆம் ஆண்டில், ரவி தேஜா, மீரா ஜாஸ்மின் மற்றும் பிரகாஷ் ராஜ் நடித்த பத்ரா படத்தின் மூலம் இயக்குநராக அறிமுகமானார். *துளசி* இவரது இரண்டாவது படமாகும். 2010 ஆம் ஆண்டில், நயன்தாரா மற்றும் சினேகா உல்லாலுடன் நந்தமூரி பாலகிருஷ்ணா இரட்டை வேடத்தில் நடித்த *சிம்ஹா*, போயபதியின் மூன்றாவது படம். பின்னர், ஜூனியர் என்டிஆர், திரிசா மற்றும் கார்த்திகா நாயர் ஆகியோர் நடிக்க *தம்மு* என்ற தனது நான்காவது படத்தை இயக்கினார்.
# சதானம் கே. அரிகுமரன்

**சதானம் கே. அரிகுமரன்** (*Sadanam K. Harikumaran*-அரிகுமார் என்றும் எழுதப்பட்டவர்) தென்னிந்தியாவில் உள்ள கேரளாவைச் சேர்ந்த பல்துறை கலைஞர் ஆவார். இவர் ஓவியம், சிற்பம் மற்றும் இலக்கியம் தவிர, இந்தியப் பாரம்பரிய நடனம் மற்றும் இசை ஆகியவற்றில் ஈடுபட்டதற்காக அறியப்பட்டவர்.
# சதானம் கே. அரிகுமரன்

## இளமை

அரிகுமாரன் 1958ஆம் ஆண்டு பிப்ரவரி 8ஆம் தேதி பாலக்காடு மாவட்டம் பேரூர் கிராமத்தில் பிறந்தார். இவரது தந்தை, கே. குமரன், இந்திய விடுதலைப் போராட்ட வீரர் மற்றும் காந்தி சேவா சதன் நிறுவனர் ஆவார். இவரது தாயார் சரோஜினி அம்மா, கேரள கலாமண்டலத்தின் நிறுவனர்களில் ஒருவரான கக்காட் கரணவப்பட்டின் மகள் ஆவார். இவர் சிறுவயதிலேயே கதகளியை கற்றுக்கொண்டார். ஆனால் இதற்கு இணையாகத் தனது முறையான கல்வியைத் தனது தாய்மொழியான மலையாளத்தில் கற்றார்.
# சதானம் கே. அரிகுமரன்

## தொழில்

அரிகுமாரன் 1989 முதல் ஐந்து ஆண்டுகள் மேற்கு வங்காளத்தில் உள்ள சாந்திநிகேதனில் உள்ள விசுவபாரதி பல்கலைக்கழகத்தில் கதகளி பேராசிரியராகப் பணியாற்றினார். இந்தச் சமயத்தில்தான் இவர் ஓவியம் மற்றும் சிற்பம் போன்றவற்றை நல்ல முறையில் செய்யத் தொடங்கினார். மீண்டும் கேரளாவில், இவர் சதானத்தில் இணைந்தபோதும் நெகிழி கலைகளில் தனது சோதனைகளைத் தொடர்ந்தார். பின்னர் இக்கலையின் முதன்மையானார். ஒரு தசாப்தத்திற்கும் மேலாக, அரிகுமாரன் கதகளி ஆடைகளையும் (கொப்பு) சில சமயங்களில் புதுமையான முறையில் உருவாக்கினார். மேலும் இதன் ஒப்பனையையும் (சுட்டி) பரிசோதித்து வருகிறார். கதகளி பற்றிய கருத்தரங்குகளிலும் இவர் உரை நிகழ்த்துகிறார்.  
2008ஆம் ஆண்டு வரை, இவர் காந்தி சேவா சதனின் (சதானம் கதகளி அகாதமி) முதன்மையானவர். இவர் அடிப்படையில் கதகளி நடிகர்-நடனக் கலைஞர், ஆனால் பாரம்பரிய நடனம்-நாடகத்திற்கான கதை நாடகங்களை எழுதுவதுடன் அதற்காகப் பாடல்களையும் பாடியுள்ளார். பத்மசிறீ கீழ்பாடம் குமரன் நாயர் இவரது முக்கிய கதகளி குரு.  
அரிகுமாரன் அனைத்திந்திய வானொலியில் சான்றளிக்கப்பட்ட கருநாடக இசைக்கலைஞர் ஆவார். மறைந்த பேராசிரியர் சி. எஸ். கிருஷ்ண ஐயரால் இந்தக் கலையில் முக்கியமாக வழிநடத்தப்பட்டவர். இவர் கேரளா முழுவதும் கருநாடக இசை நிகழ்ச்சிகளைத் தவறாமல் நடத்துகிறார். குருவாயூரில் செம்பை சங்கீதோல்சவம் ஒரு முக்கியமான இடம். இவர் சுமார் 50 பாடல்களை எழுதியுள்ளார். பெரும்பாலும் இப்பாடல்கள் மலையாளத்தில் அமைந்துள்ளது. இவர் கல்லூரி நாட்களில் பரதநாட்டியம் மற்றும் மோகினியாட்டம் (குரு: கலாமண்டலம் லீலாம்மா) ஆகியவற்றையும் நிகழ்த்தி வந்தார்.  
அரிகுமாரன் 19 கதகளி கதை நாடகங்களை (அட்டகதைகள்) எழுதியுள்ளார். இவை சபமோசனம், கர்ணபர்வம், அபிமன்யு, மணிகண்டசரிதம், சாருதத்தம் (யூலியசு சீசரின் கதையை அடிப்படையாகக் கொண்டது), சித்ராங்கதா, புருவம்சோதயம், கத்ராவேயம், கர்ணபரித்யாகம், நமாமி சங்கரம், கார்த்தவீரர்ஜுன நிக்ரஹம், மாகாதேயம், சூர்பாணி, காளிகாளி மற்றும் இந்துக் காளி ஆகியவையும் இவர் எழுதிய நாடகங்களில் அடங்கும்.  
2014-இல், கதகளி பிரிவில் கேரளச் சங்கீத நாடக அகாதமி விருதைப் பெற்றார்.
# சினேகா உல்லால்

**சினேகா உல்லால்** ( *Sneha Ullal* ) (பிறப்பு: டிசம்பர் 18, 1987) ஓர் இந்திய நடிகை ஆவார். இவர் தெலுங்கு மற்றும் இந்தி படங்களில் நடித்துள்ளார். தெலுங்குப் படங்களான *உல்லாசம்கா உற்சாகம்கா*, *சிம்ஹா* மற்றும் இந்திப் படமான *லக்கி: நோ டைம் ஃபார் லவ்* ஆகியவற்றில் இவரது நடிப்பு அனைவராலும் பாராட்டப்பட்டது.
# சினேகா உல்லால்

## ஆரம்ப கால வாழ்க்கை

சினேகா உல்லால் மங்களூரைச் சேர்ந்த ஒரு துளு பேசும் தேவாதிகா குடும்பத்தைச் சேர்ந்த தந்தைக்கும் சிந்தி தாயாருக்கும் மகளாக மத்திய கிழக்கிலுள்ள மஸ்கத்ல் பிறந்து வளர்ந்தார். ஓமானிலுள்ள அல் வாடி அல் கபீர் இந்தியன் பள்ளி மற்றும் சலாலா, இந்தியன் பள்ளிகளில் படித்தார். பின்னர், இவர் தனது தாயுடன் மும்பை சென்று துரேலோ கான்வென்ட் உயர்நிலைப் பள்ளியில் பயின்றார். பின்னர் வர்தக் கல்லூரியில் படித்தார்.
# சினேகா உல்லால்

## திரை வாழ்க்கை

சல்மான் கானுக்கு இணையாக 2005 ஆம் ஆண்டு *லக்கி: நோ டைம் ஃபார் லவ் என்ற* இந்தித் திரைப்படத்தில் சினேகா உல்லால் அறிமுகமானார். பிறகு, தோற்றத்தில் ஐஸ்வர்யா ராயுடன் குறிப்பிடத்தக்க ஒற்றுமைகளுக்காக இவர் குறிப்பிடப்பட்டார். ஒரு நடிகையாக இந்த ஒப்பீடு தனக்கு உதவவில்லை என்றாலும், அது தனக்கு அதிக அங்கீகாரத்தை அளித்ததாக பின்னர் கூறினார். பின்னர், சல்மான் கானின் சகோதரர் சோஹைல் கானுடன் *ஆர்யன்* என்ற படத்தில் தோன்றினார். அது திரையரங்கில் சரியாக வசூலிக்கவில்லை.  
தெலுங்குத் திரைப்படங்களில் *உல்லாசம்கா உற்சாகம்கா என்ற* படத்தின் மூலம் அறிமுகமானார். அது மிகப்பெரிய வெற்றியைப் பெற்றது. *நேனு மீக்கு தெலுசா?* என்பது இவரது இரண்டாவது தெலுங்கு வெளியீடாகும். அதைத் தொடர்ந்து தெலுங்கில் நாகார்ஜுனாவுக்கு இணையாக *கிங்* படத்தில் *நுவ்வு ரெடி* என்ற பாடலில் தோன்றினார்.  
2007 ஆம் ஆண்டில், திகில் திரைப்படத் தயாரிப்பாளரும் குணச்சித்திர நடிகருமான இசுடெக் டோர் என்பவரால் தயாரிக்கப்படவிருந்த *பைரேட்ஸ் ப்ளட்* என்ற படத்தில் இவர் தோன்றவிருந்தார். சில காரணங்களால் ஓமான் நடிகை மைமூன் அல்-பலுஷி அதில் தோன்றினார்.  
தான் மிகவும் சிறுவயதாக இருப்பதாலும், திரைப்படங்களில் பணியாற்ற இன்னும் முதிர்ச்சியடைய வேண்டும் என்று நினைத்து இவர் பாலிவுட்டிலிருந்து சிலகாலம் விலகியிருந்தார்.
# உச்சித்த பகவதி

**உச்சித்த பகவதி** (*Uchitta Bhagavathy*) இந்தியாவின் கேரளாவில் உள்ள வடக்கு மலபார் பகுதியில் வழிபடப்படும் ஒரு பிராந்திய இந்து தெய்வம். உச்சித்தம் தெய்யம் வடிவமாக வழிபட்டு நடத்தப்படுகிறது. இந்தத் தெய்வத்தின் முக்கிய கோவில்கள் கேரளாவில் கண்ணூர் மற்றும் காசர்கோடு மாவட்டங்களில் உள்ளன.
# உச்சித்த பகவதி

## கண்ணோட்டம்

உச்சித்த பகவதி ஒரு பிராந்திய இந்து தெய்வம், முக்கியமாக கேரளாவில் கண்ணூர் மற்றும் காசர்கோடு மாவட்டங்களில் வழிபடப்படுகிறது. உச்சித்தாவை **அடியேரி மடத்தில் உச்சித்த பகவதி** (அடியேரி மாதாவின் உச்சித்த பகவதி என்று பொருள்) மற்றும் **வடக்கினகதச்சி** என்றும் அழைக்கிறார்கள். உச்சித்த தெய்யம் முக்கியமாக கேரளாவின் மலாயா சமூகத்தினரால் ஆடப்படுகிறது.  
மற்றொரு புராணக்கதை உச்சித்தா அக்னிக்கு (அக்கினியின் கடவுள்) மகளாகப் பிறந்தார் என்று கூறுகிறது. அக்னி பகவானின் உடலிலிருந்து உதிர்ந்த ஒரு எரிகல் பிரம்மாவின் இருக்கையான தாமரையின் மீது விழுந்தது. இதிலிருந்து தெய்வீக ஒளி பொருந்திய ஓர் அழகான தேவி பிறந்தார். மேலும் பிரம்மா இவளை காமதேவர் மூலமாகவும் பின்னர் தேவியின் வேண்டுகோளின்படியும் சிவபெருமானுக்கு வழங்கினார். உலகைப் பராமரிக்க மனித உருவில் பூமிக்கு வந்தார்.
# ஒருங்கிணைந்த எழுத்தாளர்கள் சங்கம்

**ஒருங்கிணைந்த எழுத்தாளர்கள் சங்கம்** (*United Writers' Association*) என்பது இந்தியாவில் உள்ள ஒரு இலக்கிய அமைப்பாகும். இது கிட்டத்தட்ட 33 ஆண்டுகளுக்கு முன்பு இந்தியாவில் சென்னையில் கே. தியாகராஜனா நிறுவப்பட்டது. இந்த அமைப்பு புகழ்பெற்ற பிராங்க் மோரேஸ் நினைவு விரிவுரைகளை நடத்துகிறது.
# ஏ. ஆர். ராவ்

**ஏ. ஆர். ராவ்** ( *A. R. Rao* ) (23 செப்டம்பர் 1908 - 4 ஏப்ரல் 2011) ஓர் இந்திய கணிதவியலாளர் ஆவார். குசராத்தில் பல்வேறு கல்லூரிகளில் கணிதப் பேராசிரியராகப் பணிபுரிந்த பிறகு, அகமதாபாத்தில் உள்ள சமூக அறிவியல் மையத்தில் சேர்ந்தார். அங்கு இவர் கணிதத்தை மக்களிடையே பிரபலப்படுத்த மாதிரிகள் மற்றும் முறைகளை உருவாக்கினார்.
# ஏ. ஆர். ராவ்

## சுயசரிதை

ராவ் 23 செப்டம்பர் 1908 இல் சென்னை மாகாணத்திலிருந்த சேலத்தில் ( தற்போது தமிழ்நாடு) பிறந்தார். சென்னை, மாநிலக் கல்லூரியிலிருந்து இளம் அறிவியல் பட்டமும் பம்பாய் வில்சன் கல்லூரியில் முதுஅறிவியல் பட்டமும் பெற்றவர். ஜூனாகத் பகாவுதீன் கல்லூரியில் பேராசிரியராகச் சேர்ந்து குசராத்தைத் தன் வசிப்பிடமாக மாற்றினார். ஜுனாகத்தில் 27 ஆண்டுகள் கற்பித்த பிறகு, அகமதாபாதின் குசராத் கல்லூரிக்கு மாற்றப்பட்டார். 1964 இல், பவநகர், சர் பி.பி. அறிவியல் தொழில் நுட்ப நிறுவனத்தின் முதல்வராக நியமிக்கப்பட்டார். 1976 வரை அங்கு பணியாற்ரிய பிறகு ஓய்வு பெற்றார்.  
கல்விப் பணியிலிருந்து ஓய்வு பெற்ற பிறகு, இவர் விக்ரம் ஏ. சாராபாய் சமூக அறிவியல் மையத்தில் சேர்ந்தார். இது 60 களில் விக்கிரம் சாராபாயால் நிறுவப்பட்டது. ஆரம்பத்தில் பல்டியில் உள்ள சன்ஸ்கார் கேந்திராவில் 1971 இல் அதன் தற்போதைய கட்டிடத்திற்கு மாறியது. அங்கு ராவ் அகமதாபாத்தில் கணிதத் துறையின் தலைவராக இருந்தார்.
# ஏ. ஆர். ராவ்

## இறப்பு

இவர் அக்டோபர் 22, 2011 அன்று தனது 103 வயதில் மாரடைப்பால் இறந்தார்.  
இவர் தனது குடும்பத்துடன் அகமதாபாத்தில் வசித்து வந்தார். அவர்களில் பெரும்பாலோர் அகமதாபாத் மற்றும் தானேயில் தொடர்ந்து வாழ்கின்றனர்.
# ஏ. ஆர். ராவ்

## அங்கீகாரம்

ராவ் இந்திய அரசின் அறிவியல் மற்றும் தொழில்நுட்பத் துறையின் தேசிய விருதைப் பெற்றவர். உயர் கணிதத்திற்கான தேசிய வாரியம், இந்திய கணித சங்கம் மற்றும் குசராத் கனிட் மண்டல் ஆகியவற்றால் பாராட்டப்பட்டார் .இந்திய குடியரசுத் தலைவர் மற்றும் குசராத்தில் அப்போதைய முதல்வராக இருந்த நரேந்திர மோடியின் அங்கீகாரப் பரிசைப் பெற்றார். குஜராத் கனிட் மண்டல் இவரைப் பற்றிய ஆவணப்படம் ஒன்றைத் தயாரித்துள்ளது.
# ஒட்டி வளர்தல்

**ஒட்டி வளர்தல்** (*Adnation*) பூக்கும் தாவரங்களின் ஒரு பூவில் இரண்டு அல்லது அதற்கு மேற்பட்ட வட்ட அடுக்குகளின் கூட்டிணைவைக் குறிக்கும். ஒட்டிணைவு என்ற சொல்லாலும் இதை குறிப்பிடலாம். ஆண் இணை உறுப்புடன் அல்லிவட்டம் இணைந்திருப்பதை இதற்கு எடுத்துக்காட்டாகக் கூறலாம். ஒற்றை வட்ட அடுக்கிற்குள்ளேயே இணையொத்த உறுப்புகள் பிறப்பிலேயே ஒட்டிக்கொண்டிருத்தல் என்ற இயல்புக்கு இது முரணானதாகும்.
# கலாசதன்

**கலாசதன்** (*Kalasadan*) இந்தியாவின் மும்பையில் உள்ள ஒரு கலைக்கான நிறுவனம் ஆகும். இது 1954ஆம் ஆண்டில் குரு சிறீ மணியால் நிறுவப்பட்டது. இது தென்னிந்திய பாரம்பரிய கலை வடிவமான பரதநாட்டியம் மற்றும் கருநாடக பாரம்பரிய இசையை மக்களுக்கு மிகவும் அணுகக்கூடிய வகையில் ஊக்குவிக்கும் நோக்கத்துடன் தொடங்கப்பட்டது. சுமார் 60 வருடங்களாகியும், கலாசதன் இந்த கலைச் சேவையை இன்னும் தொடர்ந்து செயல்படுத்தி வருகிறது இந்நிறுவனம் தற்போது குரு சிறீ மணியின் குழந்தைகள் மற்றும் பேரக்குழந்தைகள் தலைமையில் செயல்படுகிறது.  
பாரம்பரிய கட்டமைப்பிற்குள் குரு மணியின் புதுமையான கருத்துக்கள் இத்தகைய விளக்கக்காட்சிகளுக்கு வழிவகுத்த அறுபதுகளின் தொடக்கத்தில் இருந்து கலாசதன் பல்வேறு நாடகங்களையும் குழு விளக்கக்காட்சிகளையும் நடத்தி வருகிறது.  
இவை:
# கலாசதன்

### தமிழ்:

- வள்ளி திருமணம்  
- சிவசக்தி நடனம் (சுத்தானந்த பாரதியால்)
- துளசி மகாத்ம்யம்
- தசாவதாரரம் (உடுமலைப்பேட்டை நாராயண கவி)
- வசந்த வள்ளி (குறவஞ்சி நாடகம்)
- இராமாயணம் (அருணாசல கவி)
# கலாசதன்

### சமசுகிருதம்:

- இராம லீலா (சுவாதி திருநாளில் எழுதியது)
- கீதா கோவிந்தம் (ஜெயதேவா)
- கிருஷ்ண லீலா (சுவாதி திருநாளில் எழுதியது)
- தசாவதாரம் (ஜெயதேவா & சுவாதி திருநாள்)
- அகல்யா மோட்சம் (வால்மீகி இராமாயணம்)
- உமா- பரிணாயம் (சிறீராம் நரேன்சுவாமி)
- சிறீ சங்கரா-திக்விஜயம் (சிறீராம் நரேன்சுவாமி)
- சிறீ பாகவத சரிதம் (சிறீராம் நரேன்சுவாமி)
# கலாசதன்

## சிந்தாமணி நுண்கலை ஆசிரமம்

சிந்தாமணி நுண்கலை ஆசிரமம் என்பது குரு மணி அவர்களின் முன்னோடியான திட்டமாகும். பாரம்பரிய குருகுல முறையில் அனைத்து வகையான கலைகளையும் ஒரே கூரையின் கீழ் கொண்டு வருவதற்கு இது அர்ப்பணிக்கப்பட்டுள்ளது.
# சிறீவதி மாசுமுந்தரி

**சிறீவதி மாசுமுந்தரி** (1904-2005), பெரும்பாலும் **மாசுமுந்தரி** என்று அழைக்கப்படுபவர், ஒரு இந்தோனேசிய காட்சிக் கலைஞர் ஆவார். இவர் பிறந்த இடமான கிரேசிக்கிலிருந்து *டமர் குருங்* என்று அழைக்கப்படும் பாரம்பரிய வகையான விளக்கு-ஓவியத்துடன் பணிபுரிந்த ஓர் கலைஞர் ஆவார். 1987 இல் தனது முதல் பொதுக் கண்காட்சியை நடத்தி, வாழ்க்கையின் பிற்பகுதியில் இவர் மிகவும் பிரபலமடைந்தார். 1990களில் இவரது படைப்புகள் *கொம்பாசு* போன்ற தேசிய இதழ்கள், தேசிய கலைக் கண்காட்சிகள் மற்றும் இந்தோனேசிய சனாதிபதி மாளிகையில் இடம்பெற்றன.
# சிறீவதி மாசுமுந்தரி

## சுயசரிதை

சிறீவதி மாசுமுந்தரி 1904 ஆம் ஆண்டு கிழக்கு இந்தியத் தீவுகளில் உள்ள சோரபாஜா மாகாணத்தில் உள்ள கிரெசிக் மாவட்டத்தில் உள்ள டெலோகோ போசோக் கிராமத்தில் (இப்போது கிழக்கு சாவா மாகாணத்தில், இந்தோனேசியாவில் அமைந்துள்ளது) பிறந்தார். இவர் கலைக்குடும்பத்தில் பிறந்த மூன்று உடன்பிறந்தவர்களில் மூத்தவர் ஆவர். அவரது பெற்றோரான சினோம் மற்றும் மாக் இஜா விளக்கு மற்றும் வயாங் கலைஞர்கள் ஆவர். இவர் பத்து வயதில் டமர் குருங் என்று அழைக்கப்படும் பாரம்பரிய வகையான விளக்கு-ஓவியத்தை வரைய கற்றுக் கொண்டார்.  
இவர் பல தசாப்தங்களாக ஓவிய கலை வடிவத்தில் பணியாற்றினார், ஆனால் பெரும்பாலும் உள்ளூர் அங்கீகாரத்தை மட்டுமே பெற்றார். இவர் ஆரம்பத்தில் மெழுகு காகிதத்தில் உணவு சாயங்களைக் கொண்டு ஓவியம் வரைதல் போன்ற பாரம்பரிய முறைகளைப் பயன்படுத்தினார்; பிந்தைய ஆண்டுகளில் அவர் வணிக ரீதியாக கிடைக்கக்கூடிய மற்றும் நிரந்தர குறிப்பான்கள் மற்றும் தடமறியும் காகிதம் போன்ற நீடித்த பொருட்களை பயன்படுத்தினார். பல தசாப்தங்களாக விளக்குகளை உருவாக்கிய பிறகு, 1980 களில் கிரேசிக்கைச் சேர்ந்த ஒரு உள்ளூர் கலைஞர், ஜகார்த்தாவில் உள்ள ஒரு கலை அங்காடியில் தனது படைப்புகளைக் காண்பிக்கும்படி கூறினார். அந்த முதல் தனிக் கண்காட்சி 1987 இல் நடைபெற்றது. பின்வந்த ஆண்டுகளில் இவரது படைப்புகள் தொடர்ந்து அங்கே காண்பிக்கபடுகின்றன.
# ரம்பெல்சிடில்டுசிகின்

**ரம்பெல்சிடில்டுசிகின்** என்பது ஒரு செர்மானிய விசித்திரக் கதை ஆகும். இது *குழந்தைகள் மற்றும் வீட்டுக் கதைகளின்* 1812 பதிப்பில் கிரிம் சகோதரர்கள் என்பவர்களால் கூறப்பட்டது. இக்கதைக்கான சாத்தியமான ஆரம்பகால இலக்கியக் குறிப்பு, கிபி 1 ஆம் நூற்றாண்டில், ஹாலிகார்னாசஸின் டியோனிசியஸின் *ரோமானியப் பழங்காலங்களி*ல் காணப்படுகிறது.
# சாம்பவி சிங்

**சாம்பவி சிங்** (பிறப்பு 1966) ஒரு ஓவியர், அச்சு தயாரிப்பாளர் மற்றும் நிறுவல் கலைஞர் ஆவார். இவரது கலை நடைமுறையில் பல்வேறு வகையான செயல்முறைகள் மற்றும் ஊடகங்கள் உள்ளன, ஆனால் இவரது பணி பெரும்பாலும் மனிதனுக்கும் இயற்கைக்கும் இடையிலான உறவையும், விவசாயத் தொழிலாளியின் சமூக மற்றும் மனோதத்துவ நிலையையும் மையமாகக் கொண்டுள்ளது.
# சாம்பவி சிங்

## வாழ்க்கை

இந்திய மாநிலமான பீகாரின் தலைநகரான பாட்னாவில் பிறந்த சிங், கிராமப்புறங்களில் உள்ள தனது தாத்தா பாட்டியிடம் வளர்ந்தார். இதுவே இவரது இயற்கையின் மீதான தனது ஈர்ப்பின் தோற்றம் மற்றும் பெரும்பாலான வேலைகளுக்கான உத்வேகம் என்று குறிப்பிடுகிறார். சிங் 1980 களில் பாட்னாவில் உள்ள நுண்கலை மற்றும் கைவினைக் கல்லூரியில் பயின்றார். இவர் 1990 இல் புது தில்லிக்கு குடிபெயர்ந்தார். தில்லி கலைக் கல்லூரியில் நுண்கலைகளில் முதுகலைப் பட்டம் பெற்றார். மேலும் அடிக்கடி பயணம் செய்த போதிலும், இவர் தனது இரண்டு தசாப்த கால வாழ்க்கையின் பெரும்பகுதியை தலைநகரில் தொடர்ந்து வசித்து வந்தார். 1997 ஆம் ஆண்டில், ஆம்ஸ்டர்டாமில் உள்ள ட்ரோபன் அருங்காட்சியகத்தில் ஒரு திட்டத்தில் பங்கேற்பதற்காக சிங் நெதர்லாந்திற்குச் சென்றார், அங்கு அவர் இடம்பெயர்வு மற்றும் புலம்பெயர்ந்த தொழிலாளர் பிரச்சினைகளில் ஆர்வம் காட்டத் தொடங்கினார். 2000-2001 ஆம் ஆண்டில், அவர் தென்னாப்பிரிக்காவின் கேப் டவுனில் உள்ள கிரேட்மோர் சுடுடியோவில் ஒரு கலைஞராக இருந்தார், இது இவருக்கு மகாத்மா காந்தியின் தத்துவத்தில் ஆழ்ந்த ஈடுபாட்டை ஏற்படுத்தியது. 2010 ஆம் ஆண்டில், சிங்கப்பூரில் உள்ள அருங்காட்சியகத்தில் சிங் ஒரு கலைஞராக அழைக்கப்பட்டார்.  
இவர் விரிவான சர்வதேச பயணங்கள் மேற்கொண்டாலும், தனது பணியை தொடர்ந்து செய்கிறார். சிற்பம், வீடியோ நிறுவல் மற்றும் பிற புதிய ஊடகங்களில் பணிபுரிந்த சிங், பெரும்பாலும் உருவகமற்ற மற்றும் கதை அல்லாத வெளிப்பாட்டு முறைகளைப் பயன்படுத்தினாலும், இவரது பணி விவசாயத் தொழிலாளியின் வாழ்க்கை மற்றும் போராட்டங்களுடன் நெருக்கமாக தொடர்பு கொண்டுள்ளது. சிங்கின் படைப்புகள் இந்தியா, தென்னாப்பிரிக்கா, ஆஸ்திரேலியா, நியூயார்க் மற்றும் நெதர்லாந்தில் காட்சிக்கு வைக்கப்பட்டுள்ளன. இவர் ஆம்ஸ்டர்டாம் இந்திய கலைஞர்களின் அறக்கட்டளையுடன் தொடர்புடையவர். தல்வார் கலைக்கூடம் நியூயார்க் மற்றும் புது டெல்லியில் இவரது படைப்புகளை காட்சிப்படுத்தியுள்ளது. சமீபத்தில், நியூயார்க்கில் உள்ள நியூயார்க் நவீனக்கலை அருங்காட்சியக சேகரிப்பில் சிங்கின் படைப்புகள் சேர்க்கப்பட்டது. கூடுதலாக, சிங்கின் படைப்புகள் *பூமி* என்ற பெயரில் ஒரு தனி கண்காட்சியில் 2020 ஆம் ஆண்டு ஜனவரி 25 முதல் பிப்ரவரி 24 வரை இந்தியாவின் புது டெல்லியில் காட்சிப்படுத்தப்பட்டது.
# அமர் மகால்

**அமர் மகால்** என்பது சம்முவில் உள்ள ஒரு அரண்மனை ஆகும். இது இந்தியாவின் சம்மு காஷ்மீர் இராச்சியத்தில் உள்ளது. இந்த அரண்மனை தற்போது அருங்காட்சியகமாக மாற்றப்பட்டுள்ளது. டோக்ரா மன்னரான மகாராஜா அமர் சிங்கால் நிர்மானிக்கப்பட்ட இந்த அரண்மனை பத்தொன்பதாம் நூற்றாண்டில் ஒரு பிரெஞ்சு கட்டிடக் கலைஞரால் பிரெஞ்சு கட்டிடக்கலை வடிவத்தில் கட்டப்பட்டது. இந்த அரண்மனை டோக்ரா வம்சத்தின் கடைசி உத்தியோகபூர்வ இல்லமாகவும், கடைசி அரசர் மகாராஜா ஹரி சிங்கின் இல்லமாகவும் இருந்தது. இந்த அரண்மனையை அருங்காட்சியகமாக பயன்படுத்த கரண் சிங் ஹரி-தாரா அறக்கட்டளைக்கு நன்கொடையாக வழங்கினார். இதில் 120 கிலோ எடையுள்ள தங்க சிம்மாசனம், பஹாரி, காங்க்ரா ஓவியங்கள், 25,000 பழங்கால புத்தகங்களின் நூலகம், பல அரிய கலைத் தொகுப்புகள் மற்றும் அரச குடும்பத்தின் உருவப்படங்களின் பெரிய தொகுப்பு உட்பட பல கண்காட்சிகள் உள்ளன.
# அமர் மகால்

## நிலவியல்

அமர் மகால் சம்முவில் தாவி ஆற்றின் வலது கரையில், ஆற்றின் வளைவில் அமைந்துள்ளது. தாவி நதி சூர்யபுத்ரி தாவி என்றும் அழைக்கப்படுகிறது (சூரியபுத்ரி அர்த்தம் 'சூரிய கடவுளின் மகள்'). ஒரு காலத்தில் அரச நகரமாக விளங்கிய சம்மு, கோட்டைகள், அரண்மனைகள் மற்றும் கோவில்களுக்கும் பெயர் பெற்றது. ஆற்றின் இடது கரையில், மகாலின் வடக்கே சிவாலிக் மலைகள் அல்லது மலைத்தொடர்கள் உள்ளன. அவற்றின் இடையில் பள்ளத்தாக் பள்ளத்தாக்கில் தாவி நதி பாய்கிறது. இது சம்மு நகரின் மையத்தில், காஷ்மீர் செல்லும் சாலையில் அமைந்துள்ளது. அருங்காட்சியகத்தில் காட்சிப்படுத்தப்பட்ட பஹாரி, காங்க்ரா ஓவியங்கள் ஜம்மு மற்றும் ஹிமாச்சல பிரதேசத்தில் உள்ள காங்க்ரா கலைப் பள்ளியின் 18 ஆம் நூற்றாண்டின் இரண்டாம் பாதியில் உருவாக்கப்பட்டவை.